Detalii pe Gândul

UPDATE: Șeful Departamentului pentru Situații de Urgență (DSU), Raed Arafat, a declarat, miercuri, pentru MEDIAFAX, că, în cazul femeii din Dolj, care a fost transportată la spital cu duba, a fost trimisă o ambulanță, menționând că este posibil ca cele două autovehicule să se fi intersectat.

„Din ce mi-au spus colegii de acolo, a fost trimisă o amblanță către femeia respectivă, dar ea deja era transportată în dubă. Este posibil să se fi intersectat”, a declarat pentru MEDIAFAX, Raed Arafat.

În ceea ce-l privește pe ministrul Sănătății, contactat de MEDIAFAX, Florian Bodog, nu a făcut nicio declarație despre acest caz, precizând că secretarul de stat Cristian Grasu poate oferi informații. La rândul său, Cristian Grasu a menționat că nu este în competența sa.

Purtătorul de cuvânt al IPJ Dolj, Cătălin Dochia, a declarat, corespondentului MEDIAFAX, că polițiștii au întocmit inițial, pe numele șoferului autocarului care o lovise pe femeie pe o trecere de pietoni, un dosar de cercetare penală pentru vătămare corporală din culpă, urmând ca încadrarea juridică să fie schimbată în ucidere din culpă.

VIDEO COMPLET AICI

„La Spitalul Clinic Județean de Urgență Craiova, unde i s-au acordat îngrijiri medicale de specialitate, i s-a stabilit diagnosticul preliminar traumatism cranio-cerebral grav. În cursul nopții, din cauza complicațiilor survenite, victima a decedat”, a declarat Dochia.

Femeia a fost lovită, marți, în timp ce traversa strada pe trecerea de pietoni, de un autocar înmatriculat în Franța și condus de un cetățean bulgar. Victima a fost transportată în stare de inconștiență, de rude și localnici, la spital, cu o dubă, deoarece niciuna dintre cele trei ambulanțe din Filiași nu era disponibilă, potrivit martorilor.

Primarul din Filiași, Costeluș Ilie Gheorghe, declara că, împreună cu alți localnici, a decis să o transporte pe femei cu o dubă care avea o platformă de lemn și să nu mai aștepte venirea unei ambulanțe de la Craiova.

„Când am ajuns acolo, era un prieten care a sunat la 112 și i s-a spus că sunt ambulanțele în altă parte. Au spus că trimit una din Craiova. În timpul ăsta, am încercat să o încălzim, am pus geci pe ea, i-am pus ceva sub cap. Creștea balta de sânge văzând cu ochii. Era un băiat acolo care îi tot lua pulsul. La un moment dat, a zis să facem ceva că începe să scadă pulsul. Am sunat la spital, dar ne-au spus că nu au voie să trimită medic, că așa este procedura. Apoi ne-a zis fiul ei că vrea să o ducem la spital”, a declarat primarul din Filiași.

Edilul a vorbit cu un localnic care avea o dubă cu platformă tare de lemn în interior, pe care a fost pusă victima și astfel a fost dusă la spital.

Foto: jurnalulolteniei.ro